ROZHODNUTIE KOMISIE
zo 7. augusta 2007
o finančnom príspevku Spoločenstva členským štátom na systémy monitorovania a kontroly v oblasti politiky spoločného rybného hospodárstva na rok 2007
[oznámené pod číslom K(2007) 3747]
(2007/567/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 861/2006 z 22. mája 2006, ktorým sa ustanovujú finančné opatrenia Spoločenstva na vykonávanie spoločnej politiky v oblasti rybného hospodárstva a finančné opatrenia v oblasti morského práva (1), a najmä na jeho článok 21,
keďže:
(1)
Členské štáty predložili Komisii svoje programy kontroly rybného hospodárstva na rok 2007 spoločne so žiadosťami o finančný príspevok Spoločenstva na výdavky, ktoré vzniknú pri vykonávaní projektov, ktoré sú súčasťou týchto programov.
(2)
Žiadosti týkajúce sa činností uvedených v článku 8 písm. a) nariadenia (ES) č. 861/2006 spĺňajú podmienky na poskytnutie finančných prostriedkov od Spoločenstva.
(3)
Žiadosti o financovanie zo strany Spoločenstva musia dodržať pravidlá stanovené v nariadení Komisie (ES) č. 391/2007 z 11. apríla 2007, ktorým sa ustanovujú podrobné pravidlá vykonávania nariadenia (ES) č. 861/2006, pokiaľ ide o výdavky, ktoré vznikli členským štátom pri implementácii monitorovacích a kontrolných systémov, použiteľných pre spoločnú politiku rybného hospodárstva (2).
(4)
Je vhodné určiť maximálnu výšku príspevku Spoločenstva v súlade s článkom 15 nariadenia (ES) č. 861/2006 a stanoviť podmienky, za ktorých sa tento príspevok môže poskytnúť.
(5)
Na splnenie podmienok na poskytnutie príspevku Spoločenstva by automatické zariadenia na určovanie polohy mali spĺňať požiadavky stanovené nariadením Komisie (ES) č. 2244/2003 z 18. decembra 2003, ktorým sa ustanovujú podrobné ustanovenia týkajúce sa systémov monitorovania plavidiel umiestnených na družici (3).
(6)
Výška finančného príspevku, ktorá bude poskytnutá každému členskému štátu na výdavky spojené s nákupom a modernizáciou plavidiel, by sa mala počítať na základe pomeru medzi inšpekčnou a kontrolnou činnosťou vykonávanou týmito plavidlami a lietadlami a ich celkovou ročnou činnosťou, na základe informácii poskytnutých členskými štátmi.
(7)
Podľa článku 8 nariadenia (ES) č. 391/2007 projekty uvedené v programe kontroly rybolovu sa uskutočnia v súlade s harmonogramom stanoveným v tomto programe.
(8)
Žiadosti o úhradu výdavkov na tieto projekty sa musia predložiť Komisii v súlade s článkom 11 nariadenia (ES) č. 391/2007.
(9)
Opatrenia ustanovené v tomto rozhodnutí sú v súlade so stanoviskom Výboru pre rybné hospodárstvo a akvakultúru,
PRIJALA TOTO ROZHODNUTIE:
Článok 1
Predmet
Toto rozhodnutie stanovuje finančný príspevok Spoločenstva na rok 2007 na výdavky vzniknuté členským štátom v roku 2007 pri implementácii monitorovacích a kontrolných systémov použiteľných pre spoločnú politiku rybného hospodárstva, ako je uvedené v článku 8 písm. a) nariadenia (ES) č. 861/2006. Určuje sa ním suma finančného príspevku Spoločenstva pre každý členský štát, výška príspevku Spoločenstva a podmienky, za akých sa príspevok môže poskytnúť.
Článok 2
Nové technológie a IT siete
Výdavky na nákup a inštaláciu výpočtovej techniky a technickej pomoci súvisiacej s výpočtovou technikou, ako aj pri vytváraní IT sietí na umožnenie účinnej a bezpečnej výmeny údajov v súvislosti s monitorovaním, kontrolou a dozorom nad rybárskymi činnosťami spĺňajú podmienky na poskytnutie finančného príspevku vo výške 50 % oprávnených výdavkov v rámci limitov stanovených v prílohe I.
Článok 3
Automatické zariadenia na určovanie polohy
1. Výdavky na nákup a montáž elektronických lokalizačných zariadení na palubách rybárskych lodí, ktoré umožňujú monitorovanie týchto lodí na diaľku z centra na monitorovanie rybolovu pomocou systému monitorovania plavidiel (VMS), spĺňajú podmienky na poskytnutie maximálneho finančného príspevku vo výške 4 500 EUR na plavidlo v rámci limitov stanovených v prílohe II.
2. V rámci limitu 4 500 EUR stanoveného v odseku 1 je prvých 1 500 EUR oprávnených výdavkov krytých finančným príspevkom vo výške 100 %.
3. Oprávnené výdavky v rozpätí od 1 500 EUR do 4 500 EUR na plavidlo sú kryté finančným príspevkom v maximálnej výške 50 % týchto výdavkov.
4. Na splnenie podmienok musia automatické zariadenia na určovanie polohy spĺňať požiadavky ustanovené v nariadení (ES) č. 2244/2003.
Článok 4
Pilotné projekty
Výdavky na pilotné projekty na nové kontrolné technológie sú kryté finančným príspevkom vo výške 50 % oprávnených výdavkov v rámci limitov stanovených v prílohe III.
Článok 5
Vzdelávanie
Výdavky na odborné vzdelávanie a výmenné programy pre štátnych zamestnancov na monitorovacie, kontrolné a dozorné úlohy v oblasti rybolovu spĺňajú podmienky na poskytnutie finančného príspevku vo výške 50 % oprávnených výdavkov v rámci limitov stanovených v prílohe IV.
Článok 6
Stanovenie výdavkov
Výdavky na implementáciu systému na stanovenie výdavkov vzniknutých pri kontrole spoločnej politiky rybného hospodárstva spĺňajú podmienky na finančný príspevok Spoločenstva vo výške 50 % oprávnených výdavkov v rámci obmedzení stanovených v prílohe V.
Článok 7
Semináre a mediálne nástroje
Výdavky na iniciatívy, ako sú semináre a mediálne nástroje zamerané na zvyšovanie povedomia rybárov a ostatných účastníkov, napríklad inšpektorov, prokurátorov, sudcov, ale aj širokej verejnosti, v súvislosti s potrebou bojovať proti nezodpovednému a nezákonnému rybolovu a implementáciou pravidiel spoločnej politiky rybného hospodárstva, spĺňajú podmienky na poskytnutie finančného príspevku vo výške 75 % oprávnených výdavkov v rámci limitov stanovených v prílohe VI.
Článok 8
Rybárske hliadkové lode a lietadlá
Výdavky na nákup a modernizáciu plavidiel a lietadiel používaných na inšpekciu a dozor príslušných orgánov členských štátov nad rybárskymi činnosťami spĺňajú v rámci limitov stanovených v prílohe VII podmienky na poskytnutie finančného príspevku, ktorý neprevyšuje 50 % oprávnených výdavkov vynaložených členskými štátmi.
Článok 9
Určenie
Toto rozhodnutie je určené členským štátom.
V Bruseli 7. augusta 2007